Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 460

5. A 9. évfolyam óraterve A kilencedik évfolyamon a gyakorlati oktatásra rendelkezésre álló időkeret 222 óra/tanév, mely bővíthető a helyi programban meghatározott időkeretből heti 3 órával, azaz éves szinten 111 órával. Így a felhasználható éves óraszám: 333 óra. A modulok címe mellett az ajánlott óraszámok is szerepelnek, mely segít a helyi tanterv összeállításában. A modulok egy része a személyiség fejlesztését szolgálja (önismeret, társismeret, együttműködés), míg a manuális készségeket fejlesztő, a pályaválasztást segítő modulok fejlesztési céljai között – az előzőek mellett – szerepelnek az alap- és kulcskompetenciák fejlesztésének feladatai is. Alapelv, hogy a modulok kiválasztásakor az adottságokból kell kiindulnunk. Az adottságokat két szinten kell figyelembe vennünk. Az iskola által biztosítható személyi és tárgyi feltételek alapos felmérése, bővítésének lehetőségei a modulok kiválasztásánál szempont kell legyen, melynek illeszkednie kell az iskola képzési szerkezetéhez, struktúrájához. A tanulói adottságok figyelembevétele nagy körültekintést kíván a felvett modulok témaválasztásakor és az óraszámok meghatározásakor. A szakiskolai tanulók tanulási képességének hiánya, a motiválatlanság, az alapképességek hiányosságai (számolás, olvasás, írás, szövegértés) sokszor terheltek a magatartási, beilleszkedési zavarokkal, a társadalmilag elfogadott értékék tagadásával. E problémák kiküszöbölése, megoldása csak akkor lehet sikeres, ha a nevelésben együttműködő tanári közösség meghatározza azokat a legfontosabb fejlesztési feladatokat és módszereket, amelyekkel segíteni kívánja a fejlesztést, felzárkóztatást, a hiányok pótlását. Ehhez szükséges a bemeneti diagnosztizálómérés elvégzése, mely felvilágosítást nyújt és támpontot ad a feladatmeghatározásban. Csak ezen információk birtokában lehet kiválasztani a tanítás-tanulás során felhasználandó modulokat, a tanítás-tanulás szervezési eljárásokat. Figyelemmel kell lennünk arra is, hogy választásunk segítse a pályaválasztást, nyújtson elegendő információt a tanulónak önmaga teljesítőképességéről éppúgy, mint választandó szakmacsoportjáról, szakmájáról, ezért érdemes megfontolni a több területet, témát is érintő, kisebb modulok felvételének lehetőségét. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes